SK Úradný vestník Európskej únie C 89/7

Oznámenie o začatí čiastočného predbežného preskúmania antidumpingových opatrení týkajúcich sa dovozu chloridu draselného pôvodom z Bieloruska

(2005/C 89/04)

V súlade s článkom 11 ods. 3 nariadenia Rady (ES) č. 384/96 (1) („základné nariadenie“) bola Komisii predložená žiadosť o čiastočné predbežné preskúmanie.

1. ŽIADOSŤ O PRESKÚMANIE

Žiadosť bola podaná spoločnosťou Republican Unitary Enterprise „PA Belaruskali“ (žiadateľ), jediným vyvážajúcim výrobcom v Bielorusku.

Žiadosť sa vzťahuje len na prešetrenie dumpingu pokiaľ ide o žiadateľa.

2. VÝROBOK

Predmetom preskúmania je chlorid draselný pôvodom z Bieloruska („príslušný výrobok“) zvyčajne označovaný kódmi KN 3104 20 10, 3104 20 50, 3104 20 90 a zvláštne zmesi zvyčajne označované kódmi KN ex 3105 20 10, ex 3105 20 90, ex 3105 60 90, ex 3105 90 91 a ex 3105 90 99. Uvedené kódy KN sú uvádzané len na informačné účely.

3. SÚČASNÉ OPATRENIA

V súčasnosti platnými opatreniami sú konečné antidumpingové clo uložené nariadením Rady (ES) č. 3068/92 (2).

4. DÔVODY PRESKÚMANIA

Žiadosť je podľa článku 11 ods. 3 založená na dôkaze prima facie poskytnutom žiadateľom, že pokiaľ ide o žiadateľa, okolnosti, na základe ktorých boli prijaté opatrenia, sa zmenili, a že tieto zmeny sú trvalého charakteru.

Žiadateľ ďalej uvádza a predkladá dôkazy, že dlhodobé porovnávanie normálnej hodnoty vo vhodnej tretej krajine s trhovým hospodárstvom a jeho vývoznej ceny do EÚ by viedlo k zníženiu dumpingu výrazne pod úroveň súčasných opatrení. Z tohto dôvodu zachovanie zavedených opatrení na súčasnej úrovni, založenej na predtým stanovenej úrovni dumpingu, už nie je ďalej potrebné na vyrovnanie dumpingu.

5. POSTUP STANOVENIA DUMPINGU

Keďže Komisia po konzultácii s poradným výborom stanovila, že existujú dostatočné dôkazy na začatie čiastočného predbežného preskúmania, začína týmto preskúmanie v súlade s článkom 11 ods. 3 základného nariadenia za účelom stanovenia dumpingového rozpätia pre žiadateľa ako aj výšky cla, ktorá by mala byť na dovoz príslušného výrobku do Spoločenstva použitá.

Na základe prešetrovania sa posúdi potreba zachovať, odstrániť alebo zmeniť a doplniť súčasné opatrenia, pokiaľ ide o žiadateľa uvedeného v odseku 1.

a) Dotazníky

S cieľom získať informácie nevyhnutné na prešetrovanie zašle Komisia žiadateľovi a orgánom príslušnej krajiny vývozu dotazníky. Tieto informácie by mali byť spolu s podpornými dôkazmi doručené Komisii v lehote stanovenej v odseku 6 písm. a) bod i) tohto oznámenia.

b) Zhromažďovanie informácií a vypočutia

Týmto sa všetky zúčastnené strany vyzývajú, aby oznámili svoje stanoviská, predložili informácie iné ako odpovede na dotazník a poskytli podporné dôkazy. Tieto informácie musia byť spolu s podpornými dôkazmi doručené Komisii v lehote stanovenej v odseku 6 písm. a) bod i) tohto oznámenia.

Komisia môže navyše vypočuť zúčastnené strany, a to za predpokladu, že predložia žiadosť, ktorá preukáže, že na ich vypočutie existujú konkrétne dôvody. Táto žiadosť musí byť predložená v rámci lehoty stanovenej v odseku 6 písm. a) bod ii) tohto oznámenia.

c) Výber krajiny s trhovým hospodárstvom

Počas predchádzajúceho prešetrovania, ktoré viedlo k uloženiu súčasných opatrení, sa na účely stanovenia normálnej hodnoty v súvislosti s Bieloruskom použila ako vhodná krajina s trhovým hospodárstvom Kanada. Komisia predpokladá, že v súlade s článkom 2 ods. 7 základného nariadenia použije na tieto účely opäť Kanadu. Týmto sa všetky zúčastnené strany vyzývajú, aby sa vyjadrili k vhodnosti tohto výberu v osobitnej lehote stanovenej v odseku 6 písm. b) tohto oznámenia.

6. LEHOTY

a) Všeobecné lehoty

i) Pre zúčastnené strany za účelom prihlásenia sa, predloženia odpovedí na dotazníky a ďalších informácií.

Všetky zúčastnené strany, ak sa ich zastúpenia majú počas prešetrovania zohľadniť, sa musia prihlásiť kontaktovaním Komisie, oznámiť svoje stanoviská a predložiť odpovede na dotazníky či akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že uplatnenie väčšiny procesných práv stanovených v základnom nariadení závisí od prihlásenia sa príslušnej strany v rámci uvedeného obdobia. Okrem toho musí žiadateľ predložiť vyplnený dotazník v rámci uvedenej 40-dňovej lehoty.

ii) Vypočutia

V rámci uvedenej 40-dňovej lehoty môžu všetky zúčastnené strany tiež požiadať o vypočutie Komisiou.

b) Osobitná lehota týkajúca sa výberu krajiny s trhovým hospodárstvom

Strany zúčastňujúce sa na prešetrovaní môžu mať pripomienky k vhodnosti Kanady, o ktorej sa uvažuje, ako je uvedené v odseku 5 písm. c) tohto oznámenia, ako o krajine s trhovým hospodárstvom na účely stanovenia normálnej hodnoty v súvislosti s Bieloruskom. Tieto pripomienky musia byť Komisii doručené do 10 dní od dátumu uverejnenia tohto oznámenia v Úradnom vestníku Európskej únie.

7. PÍSOMNÉ PODANIA, ODPOVEDE NA DOTAZNÍK A KOREŠPONDENCIA

Všetky podania a žiadosti predložené zúčastnenými stranami musia byť vyhotovené v písomnej forme (nie v elektronickom formáte, ak nie je uvedené inak) a musia uvádzať meno, adresu, e-mailovú adresu, číslo telefónu a faxu a/alebo telexu zúčastnenej strany. Všetky písomné podania, vrátane informácií vyžadovaných v tomto oznámení, odpovedí na dotazník a korešpondencie, ktoré zúčastnené strany poskytli ako dôverné, sa označujú ako „Obmedzené (3)“ a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter s označením „NA ÚČELY KONTROLY ZÚČASTNENÝMI STRANAMI“.

Adresa Komisie na korešpondenciu:

European Commission Directorate General for Trade Directorate B Office: J-79 5/16 B-1049 Brussels Fax (32-2) 295 65 05 Telex COMEU B 21877.

8. ODMIETNUTIE SPOLUPRÁCE

V prípade, ak ktorákoľvek zo zúčastnených strán odmietne sprístupniť alebo neposkytne potrebné informácie v rámci lehoty alebo výrazne bráni prešetrovaniu, v súlade s článkom 18 základného nariadenia sa dočasné alebo konečné, pozitívne či negatívne zistenia môžu stanoviť na základe dostupných informácií.

Ak sa zistí, že ktorákoľvek zo zúčastnených strán poskytla nepravdivé alebo zavádzajúce informácie, tieto informácie sa nebudú brať do úvahy a môžu sa využiť dostupné informácie. Ak niektorá zo zúčastnených strán nespolupracuje, alebo spolupracuje iba čiastočne a zistenia sa preto zakladajú na dostupných skutočnostiach podľa článku 18 základného nariadenia, výsledok môže byť pre túto stranu menej priaznivý, než by tomu bolo v prípade jej spolupráce.

(1) Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 461/2004 (Ú. v. EÚ L 77, 13.3.2004, s. 12).

(2) Ú. v. ES L 308, 24.10.1992, s. 41. Nariadenie naposledy zmenené a doplnené nariadením Rady (ES) č. 992/2004 (Ú. v. EÚ L 182, 19.5.2004, s. 23).

(3) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43). Ide o dôverný dokument podľa článku 19 nariadenia Rady (ES) č. 384/96 (Ú. v. ES L 56, 6.3.1996, s. 1) a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) 1994 (Antidampingová dohoda).